**Közérdekű Nyugdíjas Szövetkezet által Harmadik személy részére nyújtott szolgáltatás**

A nyugdíjas szövetkezet tagja személyes közreműködését a nyugdíjas szövetkezet által harmadik személy részére nyújtott szolgáltatás (külső szolgáltatás) keretében is teljesítheti. A nyugdíjas szövetkezet és tagja közötti külső szolgáltatásra vonatkozó tagsági megállapodás alapján létrejött **sajátos jogviszony** keretébe: melyre a Polgári Törvénykönyvről szóló 2013. évi V. törvény megbízásra vonatkozó, valamint a Munka Törvénykönyvéről szóló 2012. évi I. törvény rendelkezéseinek a szövetkezeti törvényben ( 2006. évi X. tv.) meghatározott szabályait kell megfelelően alkalmazni. (Szövtv.29. § (2) bekezdés).

A Szövetkezet törvény szövegébe foglalt „**sajátos jogviszony**” ténylegesen a megbízás és a munkaviszony „öszvér” változata.

A nyugdíjas szövetkezet a vele **sajátos jogviszonyban** álló tagjának munkaerejét átengedi a **külsö szolgáltatás fogadójával** kötött megállapodás alapján az utóbbi részére.

A **külső szolgáltatás fogadója** a szolgáltatás nyújtása során a nyugdíjas szövetkezet tagját **közvetlenül utasíthatja**. (Szövtv. 29. § (3)) Az utasítási jog kiterjed különösen a feladatteljesítés módjának, idejének és ütemezésének meghatározására. Így a szolgáltatás fogadója olyan utasítási joggal rendelkezik, mint munkaerő-kölcsönzés esetén a kölcsönvevő, a részére kikölcsönzött munkavállalóval szemben.

**Pihenőidőre, feladatteljesítés tartalmára vonatkozó szabályok**

Ha a feladatteljesítés tartalma a napi hat órát meghaladja, napi húsz perc, ha a napi kilenc órát meghaladja, további huszonöt perc munkaközi szünetet kell biztosítani. A munkaközi szünetet a feladatteljesítés megszakításával kell kiadni. A külső szolgáltatás fogadója **jogosult** és egyben **köteles** a munkaközi szünet kiadásáról gondoskodni. (Szövtv. 29. § (4) bekezdés)

A nyugdíja tag, ha két egymást követő napon végzi feladatát **a napi munka befejezése és a** **következő napi munka megkezdése között legalább tizenegy óra pihenőidőt** kell biztosítani. (Szövtv. 29.§ (4) bekezdése) Bár a Szövtv. nem írja elő (szemben az Mt.-vel., Mt. 104. § (1) bekezdése), hogy a pihenőidőnek egybefüggőnek kell lennie, a rendeltetését a napi pihenőidő, különösen egy fáradékonyabb nyugdíjas esetében csak így töltheti be.

A szövetkezeti törvény – szintén az Mt.-vel ellentétben ( Mt. 104. § (2)) - **nem teremt lehetőséget a legalább nyolc óra napi pihenőidő biztosítására** akkor, ha az öregségi nyugdíjas feladatát például megszakítás nélküli vagy idényjellegű tevékenység keretében teljesíti.

**A napi pihenőidő tartamába beszámít** a feladatteljesítés helyéről történő haza, valamint a lakóhelyről a feladatteljesítés helyére történő utazás is.

**A szövetkezeti törvény** - Igazodva a Ptk. beli szabályokhoz – arról már **nem rendelkezik**, **mennyi lehet a feladatteljesítés idejének napi maximuma**. Közvetetten ezt a napi pihenőidő 11 órásszabályozása korlátozza napi 13 órára. Miután **a szövetkezeti törvény szerint nem jár** **pihenőnap,** a nyugdíjas tag, akár hetente hét napon át is teljesítheti feladatát , naponta 13 órában.

**Díjazási minimumok**

A külső szolgáltatás fogadójánál történő feladatteljesítés tartamára járó, az egyes feladatok teljesítéséhez kapcsolódó díj nem lehet kevesebb, mint az Mt. 153. §-ábanfoglalt felhatalmazás alapján kiadott jogszabályban meghatározott minimális összeg. (Szövtv. 29. § (5) bekezdés)

2018-ban a minimálbér: havibér alkalmazása esetén 138 000 forint, hetibér alkalmazása esetén 31 730 forint, napibér alkalmazása esetén 6 350 forint, órabér alkalmazása esetén 794 forint.

2018-ban garantált bérminimum: havibér alkalmazása esetén 180 500 forint, hetibér alkalmazása esetén 41 500 forint, napibér alkalmazása esetén 8 300 forint, órabér alkalmazása esetén 1038 forint.